Gwamna Abdullahi Sule ya hana taron bikin aure da sauran taron jama'a
Gwamna Abdullahi Sule ya hana taron biki da haduwar jama'a a Nasarawa
5 days ago 2268 views by Naziru Dalha Taura
Labari da dumin duminsa da Legit.ng Hausa ke samu daga shafin gidan talabijin na TVC na tuwita (@tvcnewsng) na nuni da cewa gwamnatin jihar Nasarawa a karkashin jagorancin gwamnan jihar, Abdullahi Sule, ta dakatar da taron bukukuwan daurin aure, sauran taron jama'a tare da kayyade taron jama'a zuwa mutum 20.
Kazalika, wuraren ibada za su cigaba da zame a rufe. Za a rufe kasuwanni, wasu 'yan tsirarun 'yan kasuwa ne kawai za a yi wa uzuri su bude shagonninsu domin cinikayya.
A jiya, Laraba, ne Legit.ng ta wallafa rahoton cewa gwamna Abdullahi Sule ya dauki matakin killace kansa tare da cigaba da gudanar da aiki daga gida domin ya rage cudanya da jama’a, don gudun kada ya kamu ko yada cutar coronavirus yayin da ake jiran sakamakon gwajin da aka yi masa, kamar yadda wata sanarwa daga gwamnatin jihar ta bayyan.
Tun farkon samun bullar kwayar cutar coronavirus a Najeriya ta hannun wani dan kasar Italiya, an tabbatar da samun kwayar cutar a jihohin Najeriya 9.
Gwamna Abdullahi Sule na jihar Nasarawa
Ya zuwa yanzu kwayar cutar coronavirus ta hallaka mutane fiye da 15,000 a fadin duniya, sannan kuma tana cigaba da mamaya a sassan duniya.
DUBA WANNAN: Sabbin mutum 5 sun kamu da coronavirus, jimilla 51, ta shiga karin sabbin jihohi 2
Mutum daya ne ya mutu a Najeriya bayan kamuwa da kwayar cutar coronavirus, amma adadin masu dauke da cutar ya haura mutum 50 kuma zai iya karuwa, kamar yadda kididdigar da aka yi a ranar Alhamis, 26 ga watan Maris, ta nuna.
Yawacin mutanen da aka samu suna dauke da kwayar cutar corona a Najeriya, 'yan kasa ne da suka dawo daga kasashen ketare, musamman turai.
A tsakanin manyan jami'an gwamnatin Najeriya, Shugaban ma'aikatan fadar shugaban kasa; Abba Kyari, shine na farko da aka fara tabbatarwa yana dauke da kwayar cutar. Na biyu shine gwamnan jihar Bauchi, Bala Mohammed, sai kuma kakakin majalisar jihar Edo.
Ya zuwa yanzu gwamnoni biyar ne suka killace kansu bayan ta tabbata cewa sun yi cudanya da masu dauke da kwayar cutar coronavirus.
Nasarawa State News TodayHausa NewsDaurin AureAbun MamakiHotunan Aure
Yanzu-yanzu: Gwamnatin jihar Legas ta mayar da filin kwallo asibitin jinyar masu Coronavirus (Hotuna)